 NA SAMMY WAWERU  MAJIBIZANO makali yameibuka kati ya mbunge wa Embakasi Mashariki Paul Ongili Owino – ‘Babu Owino’ na mwenzake wa Mumias Mashariki, Peter Salasya kufuatia ripoti ya hivi punde ya rekodi ya utendakazi. Malumbano ya wabunge hao yamelipuka kutokana na ripoti hiyo, inayomuorodhesha Babu Owino kama mmoja wa wabunge wanaoongoza katika utendakazi wa maeneobunge nchini. Akifutilia mbali ripoti hiyo ya Politrack Africa, Bw Salasya amedai imefadhiliwa na Babu Owino. Salasya, anayehudumu kipindi cha kwanza bungeni anaamini anafanya bora zaidi. “Ripoti ya Politrack Africa ni uongo mtupu, hata katika Twitter akaunti yangu ina wafuasi wengi kuliko yao. Mfadhili wao ni Babu Owino, ambaye ni miongoni mwa wafuasi wachache wanaowafuata. Mara hii tumewashika,” mbunge huyo akaandika kupitia ukurasa wake rasmi wa Facebook, huku akisuta mwenzake. “Ninaamini nimefanya kazi bora nyanjani na ninakua kisiasa, na hata wao wanajua hivyo ndio maana wananunua kampuni kutoa ripoti ghushi ya utendakazi kujaribu kunitisha. Nina malengo makuu,” Salasya akaelezea. Bw Babu Owino, ameorodheshwa mbunge wa pili bora nchini akipewa asilimia 72.1. Mbunge wa Kiharu, Ndindi Nyoro aliorodheshwa kidedea – bora zaidi kwa asilimia 73.7 kulingana na ripoti ya Politrack Africa, huku Patrick Makau (Machakos) akiwa wa tatu (70.6). Akimjibu Salasya, Babu Owino aliandika katika ukurasa wake rasmi wa Facebook: “Mheshimiwa Peter Kalerwa Salasya, Politrack iliorodhesha wabunge kwa mujibu wa utendakazi wao ila sio kwa uwendawazimu. Ulichaguliwa kufanyia wananchi kazi, ila si kuwa mcheshi wa kijijini na mwendawazimu…” Mbunge huyo wa chama cha ODM, pia anaongoza katika orodha ya wabunge kiwango cha kaunti, Nairobi. Salasya aliyechaguliwa kupitia tikiti ya chama cha DAP-Kenya, hata hivyo, hakuonekana kwenye orodha ya Politrack Africa ya wabunge bora. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  